Tiltale for overtrædelse af skattekontrollovens § 13, stk. 1, arbejdsmarkedsfondslovens § 18, stk. 1, litra a og momslovens § 81, stk. 1, nr. 1
Ret: Retten i Aarhus (1. instans)
Faggruppe: Straffesag — Bødesag
Sagsemner: Strafferetlige sanktioner og andre foranstaltninger;
Told, skat og moms;

/

Retten i Århus

Udskrift af dombogen

D O M

afsagt den 16. september 2010 af rettens 11. afdeling i

Rettens nr. 11-2359/2008
Politiets nr. 4200-76401-00002-05

Anklagemyndigheden
mod
Tiltalte
CPR nr. (Født 1950)

Tiltalte er tiltalt for overtrædelse af

1.
skattekontrollovens § 13, stk. 1, ved groft uagtsomt at have unddraget det
offentlige skatter ved afgivelse af urigtige eller vildledende oplysninger, idet
tiltalte i sine selvangivelser til Århus Kommune for indkomstårene 1999 og
2000, angav overskud af sin virksomhed for lavt med 244.208,00 kr. for 1999,
fremkommet som et for lavt sat beløb for så vidt angår salg af spiritus, hvilket
betød en unddragelse på 131.115,00 kr., og 284.743,00 kr. for 2000,
fremkommet som et for lavt sat beløb for så vidt angår salg af fadøl på
113.129,00 kr. og salg af spiritus på 171.614,00 kr., hvilket betød en
unddragelse på 154.951,00 kr.,  alt hvorved det offentlige blev unddraget et
samlet beløb på 286.066,00 kr. i skatter.

2.
arbejdsmarkedsfondslovens § 18, stk. 1, litra a, ved groft uagtsomt at have
unddraget det offentlige arbejdsmarkedsbidrag ved afgivelse af urigtige eller
vildledende oplysninger, idet tiltalte i sine selvangivelser til Århus Kommune
for indkomstårene 1999 og 2000, at have angivet bidragsgrundlaget for lavt
med henholdsvis 244.208,00 kr. (unddragelse 19.536,00 kr. 1999) og
284.743,00 kr.(unddragelse 22.779,00 kr. 2000), hvorved det offentlige i alt
blev unddraget 42.315,00 kr. i arbejdsmarkedsbidrag.

3.
momslovens § 81, stk. 1, nr. 1, ved som indehaver af virksomheden Restaurant
groft uagtsomt at have afgivet urigtige eller vildledende eller fortiet oplysninger
til brug for afgiftskontrollen i perioden 1. januar 1999 til 31. december 2000,
idet tiltalte angav salgsmomsen for lavt med 132.237,00 kr., fordelt med
omsætningen på fadøl på 28.282,00 kr. og omsætningen på

Std 75271



/

Side 2/17

spiritus på 103.955,00 kr.(unddragelse 1999, 61.052,00 kr.) (unddragelse 2000,
42.903,00 kr.), hvorved det offentlige blev unddraget 132.237,00 kr. i moms.

Påstande

Anklagemyndigheden har nedlagt påstand om en bøde på 230.000 kr.

Tiltalte har nægtet sig skyldig.

Sagens oplysninger

Det fremgår af sagen, at skatteforvaltningen i Århus i forbindelse med gen-
nemgang af Tiltaltes selvangivelser for indkomstårene 1999 og 2000
konstaterede, at registreringerne i hans momspligtige virksomhed ikke var i
overensstemmelse med bogføringslovens regler. Der manglede således
kasseregistreringer, afstemninger, løbende bogføring, kontospecifikationer,
varelageropgørelser, debitor- og kreditoropgørelser mv. Gennemgangen re-
sulterede i, at skatteforvaltningen forhøjede skatteansættelserne for de på-
gældende år, ligesom ToldSkat tilsvarende forhøjede afgiftstilsvaret på grundlag
af skatteforvaltningens opgørelser for disse år. Tiltalte har påklaget såvel de
skatte- som momsmæssige forhøjelser til landsskatteretten. Klagesagerne er
foreløbig sat i bero på afventning af afgørelsen af straffesa-gen.

De forhøjelser, der indgår i straffesagen, vedrører udeholdt omsætning på fa-døl
og spiritus. Opgørelsen af den udeholdte omsætning er foretaget på grundlag af
en sammentælling af alle købsbilag sammenholdt med omsætnin-gen
sammentalt på "dagens omsætningsopgørelser". Det er ved gennemgan-gen af
dagens omsætningsopgørelser konstateret, at der ikke er registreret omsætning
alle dage.

Opgørelserne af den udeholdte omsætning fremkommer således:

Spiritus 1999:

Forudsætninger: 2,2 cl. pr. drink, 20,00 kr. pr. genstand, 10% svind
Køb i alt, jf. købsbilag 901,33 liter
Beregnet omsætning:
(100 cl:2,2 cl-10% svind x 901,33 liter x 20,00 kr.) 737.287,00 kr.
Registreret omsætning i alt 432.027,00 kr.
Forhøjelse inkl. moms 305.260,00 kr.

Moms 61.052,00 kr. 
Forhøjelse ekskl. moms 44.208,00 kr.



/

Side 3/17

Spiritus 2000:

Forudsætninger: 2,2 cl. pr. drink, 20,00 kr. pr. genstand, 10% svind
Køb i alt, jf. købsbilag, fratrukket evt. lager 702,96 liter
Beregnet omsætning:
(100 cl:2,2 cl-10% svind x 702,96 liter x 20,00 kr.) 575.021,00 kr.
Registreret omsætning i alt 360.504,00 kr.
Forhøjelse inkl. moms 214.517,00 kr.

Moms 42.903,00 kr. 
Forhøjelse ekskl. moms 171.614,00 kr. 

Fadøl 2000:

Forudsætninger: svind 15%, 25,00 kr. pr. genstand (½ l)
Køb i alt, jf. købsbilag 19.235 liter
Antal ½ l fadøl 38.470
Beregnet omsætning:
(38.470 x 0,85 x 25,00 kr.) 817.500,00 kr.
Registreret omsætning i alt 676.089,00 kr.
Forhøjelse inkl. moms 141.411,00 kr.
Moms 28.282,00 kr. 
Forhøjelse ekskl. moms 113.129,00 kr. 

ToldSkat har udarbejdet følgende redegørelse om det tidsmæssige forløb i sagen
indtil overgivelsen til politiet:

REDEGØRELSE FOR DET TIDSMÆSSIGE FORLØB I SAGEN

2000
01.07 Tiltalte indsender selvangivelse for indkomståret 1999
15.08 Tiltalte indsender ny selvangivelse for indkomståret 1999

2001
30. 06 Tiltalte indsender selvangivelse for indkomståret 2000

2002
04.03 Skatteforvaltningen indkalder materiale for 1999 til revision
21.03 Skatteforvaltningen rykker for materiale for både 1999 og 2000
24. 03 Tiltalte afleverer løbende materiale frem til april 2003
06.06 Skatteforvaltningen rykker for materiale
10.06 Skatteforvaltningen sender agterskrivelse for begge år, men mangler stadig materiale
2003
28.04 Ny agterskrivelse for begge år udsendes
--.05 Tiltalte indsender 3 breve med indsigelser til 1999
11. 06 Materiale for 1999 udleveres til Tiltaltes repræsentant
24. 06 Flere indsigelser fra Tiltalte vedrørende 1999
05.06 Advokat ønsker aktindsigt for 1999 og fristen udskudt 4 uger
26.06 Telefonsamtale med advokaten



/

Side 4/17

27.06 Telefonsamtale med advokaten og telefax fra denne, der anmo-der om afgørelse på
det foreliggende grundlag

30.06 Aktindsigt imødekommes
04.07 Kendelse for 1999 sendes og ToldSkat orienteres mhp momskontrol
02.09 Skatteforvaltningen sender indkomståret 1999 til ansvarsvurdering
23.09 ToldSkat returnerer skattesagen for 1999 grundet klage til SAN
13.10 Forslag til afkrævning af af afgift for 1999
31.10 Afkrævning af afgift for 1999
31.10 Indsigelser/anmodning om møde vedr. 1999/moms modtages af sagsbe-handler
04.11 Talt med Tiltalte - afgørelse og indsigelser krydset hinanden. Afgørelsen trækkes

tilbage.
21.11 Advokaten anmoder momskontrollen afsige kendelse på det foreliggen-
de

grundlag
26.11 Afkrævning af afgift for 1999
08.12 Retten beskikker advokat Kåre Pihlmann

2004
12.01 LSR oplyser, at klagesagen for skat og moms for 1999 bero stilles pga. straffesagen
12.03 Anmodning om materiale for 2000 vedrørende virksomhed i Polen
29.04 Tiltalte oplyser, at han er medhjælpende ægtefælle i Polen
11.05 Indsigelser til agterskrivelse
13.05 Materiale sendes til advokaten
14. 05 E-mail fra advokaten, der ønsker aktindsigt og fristen udskudt 4 uger
27. 05 Frist pr. telefon aftalt til 14.06
14. 06 Advokat bestrider agterskrivelse og beder om afgørelse på det forelig-gende

grundlag
29.07 Kendelse vedr. skat/2000 samt kopi til momskontrollen og lovafd.
15.09 Forslag til afkrævning af afgift for 2000
07.10 Advokaten anmoder om, at der træffes afgørelse på det foreliggende grundlag
13. 10 Afkrævning af afgift for 2000

2005
13. 01 Klage til LSR vedrørende moms 2000
09.03 Landsskatteretten oplyser at klagesager for 2000 er berostillet
26.05 Sagen sendes til politiet

Anklagemyndigheden har udarbejdet følgende oversigt over tidsforløbet efter
sagens overgivelse til politiet:

Tidsforløb
[....]

Overgivelse til politi 25. maj 2005
Indledende afhøring 27. juni 2005
Efterforskning Sommer/efterår 2005
Korrespondance politi/advokat Efterår 2005/vinter 2006
Sagen overgår til jurist 31. januar 2006
Drøftelser SKAT/jurist September 2006
Dialog jurist/SKAT/forsvarer - nye beregninger December/januar 2006/2007
Forligsforhandlinger jurist/forsvarer Februar 2007
Rykkerskrivelser jurist til forsvarer April 2007 og november 2007
Forligsmøde jurist/forsvarer 30. november 2007
Fortsatte forligsdrøftelser Forår/forsommer 2008
Anklageskrift 23. juni 2008
Forberedende retsmøde 31. oktober 2008



/

Side 5/17

Sagen blev i det forberedende retsmøde den 31. oktober 2008 berammet til
hovedforhandling den 4., 5. og 8. juni 2009

Hovedforhandlingen blev påbegyndt den 4. juni 2009 og derefter udsat til den
8. juni 2009. Retsmødet den 8. juni 2009 blev efterfølgende aflyst og
omberammet til den 9. september 2009 på grund af sygdom. I retsmødet den 9.
september 2009 blev sagen igen udsat, denne gang på grund af et vidnes
udeblivelse. Nyt retsmøde blev efterfølgende berammet til den 9. august 2010,
men senere - på grund af rettens forhold - flyttet til den 24. august 2010.

Der er afgivet forklaring i retten af Tiltalte og af vidnerne Vidne 1, Vidne 2,
Vidne 3, Vidne 4 og Vidne 5. Vidne 6's forklaring til politirapport af 15. april
2009 er blevet dokumenteret i medfør af retsplejelovens § 871, stk. 5.

Forklaringerne er i retsbøgerne gengivet således:

4. juni 2009:
"...
Tiltalte forklarede, at han i 1999 ejede 3 virksomheder: Restaurant i Århus, et
diskotek i By og et meget lille afsy-ringsfirma, Virksomhed.

Han blev udlært som murer i 1972, og indtil han startede med restauranten i
1997, arbejdede han fortrinsvis som murer, men også med rengøring. Han drev i
en kort periode selvstændig murervirksomhed, men det ligger næsten 40 år
tilbage, og resten af tiden arbejdede han som ansat. Herudover har han i mange
år drevet en lille hobbyvirksomhed, Virksomhed, som afsyrer møbler. Han har
selv skrevet fakturaerne og udfyldt og indsendt momsopgørelser for dette firma.

Han købte Restaurant i Gade, Århus, i 1997. Det var til-fældigt, at han nedsatte
sig som selvstændig restauratør, nærmest bare en chance han greb. Restaurant
havde åbent fra kl. 14 til 02 i 1999 og 2000. I starten efter overtagelsen blev der
solgt både mad og drikkevarer, men efter den første måneds tid blev der stort set
udelukkende solgt drikke-varer.

Personen, som havde lukkevagten i Restaurant, udarbejdede en op-gørelse over
dagens omsætning. Opgørelsen lå på bordet indtil næste dag, hvor hans kone
sædvanligvis satte opgørelsen ind i en mappe. Han havde ik-ke noget med
kontrol af opgørelserne at gøre. Det var også hans kone, der tog sig af
momsregnskabet, for hun er bedst til tal. Den daglige omsætning blev indsat i
banken. Han udarbejdede et regnskab for Restaurant



/

Side 6/17

på årets sidste dag til brug for selvangivelsen. Alle indtægter blev opført i én
kolonne og udgifter i en anden. Til daglig var det hans kone som kontrollere-de
dagens omsætningsopgørelse, indsatte bilag i mapper og betalte regninger. Det
var oprindeligt planen, at han ville beholde Restaurant i mange år. Han var ejer
af Restaurant fra 1997 indtil 2004, da bevillingen skulle fornys.

Der var monteret en tæller/måler ved hver fadølshane, i alt ca. 9. Der blev
tappet Guinness-øl af én hane og anden fadøl af resten af hanerne. Carlsberg
tastede ølprisen ind på tælleren. Man kunne ved tryk på tælleren aflæse antal
liter, der var blevet tappet, og prisen på det tappede.

Det skal nok passe, at han i 1999 har indkøbt 16.449 liter fadøl, som det
fremgår af sammentællingen af køb og registreret omsætning for 1999 under
faneblad 4. Han tror, at der har været et svind på mere end 15%. Årsagerne til
svindet er mange. Det kan være fustager, som blev leveret til Restaurant i Århus
men er blevet flyttet og anvendt på diskoteket i By. Han drev jo
virksomhederne under ét. Han har selv flere gange transporteret fu-stager fra
Restaurant til By. Al fadøl blev leveret i Århus, for le-verandøren ville ikke
køre ud med leverancer til så lille et sted som diskote-ket i By. Han kan ikke
sige, hvor mange fustager der er blevet leveret i Århus og brugt i By. En anden
årsag til svindet er, at gæster, der holdt deres fødselsdag på Restaurant, fik en
gratis omgang til deres gæ-ster. Der var også dobbelt-op ordninger, hvor
gæsterne fik 2 øl, men kun be-talte for én. Igennem årene var der desuden
mange fodboldkampe, hvor der blev solgt små fadøl til 10 kr. Hertil kom, at
stamgæster, som var med i Restaurants fanklub og havde medlemskort, i alt ca.
100 personer, al-tid havde mulighed for at købe små fadøl til 10 kr. Stamgæster
kunne desu-den altid købe store fadøl for 20 kr., og det samme kunne alle
gæster, når der var fodboldkamp. Der gik også meget øl til spilde, når
fadølsanlæggene skul-le renses, hvilket skete hver anden eller tredje uge. Det
skete også, at kunder snød for betaling, eller at kunder fik lov til at returnere
deres øl efter klager over manglende skum osv. Der forekom desuden svind, når
personalet kom til at tappe fra en forkert hane eller at skænke en stor fadøl, selv
om kunden havde bestilt en lille. Det skete også, at gæster væltede andre
gæsters øl, hvorefter de sidstnævnte gæster fik en ny på husets regning. En del
forenin-ger fik gratis ølbilletter til deres lotterier, og Restaurant deltog i
Carlsberg Lotterier, hvilket indebar, at de selv sponsorerede øl som lotterige-
vinster. Når jule- og påskebryggen kom i handlen, blev der også skænket gratis
øl til gæsterne.

Tiltalte blev foreholdt, at han i bilaget side 20 under faneblad 11 selv har op-lyst
til skattemyndighederne, at svindet lå på omkring 10%.

Tiltalte forklarede hertil, at han ikke lige kan svare på, hvorfor han skrev så-
dan, men han vil tro, at han med spild kun har tænkt på en del af det, han ne-top
har forklaret om. Det er bestemt hans opfattelse, at det samlede svind har



/

Side 7/17

ligget over 15%.

Han kom ikke meget i Restaurants bar i åbningstiderne. Han stod mest i
køkkenet og læste avis, fordi reglerne krævede, at der var nogen i køkkenet hele
tiden. Han tog sig herudover af indkøb og det var også ham man gik til i
forbindelse med henvendelser om lotterigevinster.

Kunderne betalte i gennemsnit 25 kr. for ½ liter fadøl, som han husker det, men
det jo efterhånden 10 år siden.

Tiltalte blev foreholdt sin egen opgørelse over ølpriser, side 21 under fane-blad
11.

Tiltalte forklarede hertil, at opgørelsen, så vidt han husker, er en han lavede i
forbindelse med skattevæsenets henvendelse i 2002. Kolonnen "ølpriserne
tidligere" viser i store træk priserne for både 1999 og 2000. Når prisen for store
fadøl indtil kl. 20 og små fadøl efter kl. 20 er angivet til 18 kr. og lige
nedenunder til 19 kr., skal det vist nok forstås sådan, at prisen i 1999 var 18 kr.
og i 2000 19 kr. Begge år kostede en stor fadøl 20 kr. før kl. 20.

På spiritusflaskerne sad der en prop, som regulerede mængden af den væske,
der kom ud af flaskerne. Det varierede, hvor meget der kom ud. Side 2 under
faneblad 12, ligner en strimmel, der kom ud fra disse spirituscomputere. Som
det ses af bilaget, var der forskellige prisgrupper. Doseringen på 2,2 cl. kan man
ikke stole på. I virkeligheden var der nogle af propperne, der doserede mere og
andre, der doserede mindre end 2,2 cl.

Tiltalte blev foreholdt side 4, 6, 8 og 10 under faneblad 12, alle eksempler på
udskrifter fra spirituscomputeren med gennemsnitspriser i intervallet fra 17,85
kr. til 24,74 kr. og alle med en dosering på 2,2 cl.

Tiltalte fastholdt, at man ikke kan regne med, at doseringen har været på 2,2 cl.
Propperne var indrettet på en måde, så de lukkede efter et bestemt tids-rum. Det
kom derfor an på væskens tykkelse, hvor meget der nåede igen-nem, inden
proppen lukkede. Hvis væsken var meget sukkerholdig og der-med tyk, tog det
lang tid, og så kom der mindre end 2,2 cl. ud af flasken, hvorimod
tyndtflydende væsker som for eksempel vodka kom hurtigt ud, hvorved
doseringen oversteg 2,2 cl. Der blev solgt meget mere tyndtflydende end
tyktflydende alkohol og først og fremmest vodka. Det er først nu, han er blevet
opmærksom på, at der står 2,2 cl. på udskrifterne. Han ved dog, at nogle af
propperne var indstillet til at give mere end 2,2 cl. Han har ikke haft noget med
indstillingerne at gøre.

Tiltalte blev foreholdt bilaget side 42 under faneblad 11, hvori han selv har
oplyst, at der var et gennemsnitligt spild på 2,4 cl., hver gang doseringsprop-
pen blev påsat en fyldt flaske.



/

Side 8/17

Tiltalte bekræftede, at der var et sådan svind og forklarede, at der var et til-
svarende svind i forbindelse med at propperne blev renset. I begge tilfælde gik
der således ca. 1 genstand til spilde. Påsætning af doseringsproppen på en fyldt
flaske gav dermed et spild på i alt 30,88 liter om året, således som han har
beregnet det i bilaget. Det samme gælder spildet ved rensning af propper, og der
er herved gået i alt 2 x 30,88 liter spiritus til spilde om året. Hertil kommer det
svind, der opstod, hvis man tabte flaskerne samt svind som følge af en række
andre omstændigheder, f.eks fordi:

-  personalet satte en forkert prop på, så der kom mere ud end planlagt,
-  flasker indkøbt til Århus blev kørt til og benyttet i diskoteket i By,
-  stamgæster kunne købe en hel flaske vodka for 200 kr.,
-  der var dobbelt op tilbud,
-  der blev begået tyverier - de havde således 3 tyverier fra lageret i 1999 og

2001.

De opregnede omstændigheder har medført et svind på mere 6,8%, men han
kan i dag ikke sige, hvor stort svindet præcist har været.

En gennemsnitspris pr. genstand på 20 kr. er urealistisk. Den har snarere væ-ret
10, 12 eller 15 kr. De før omtalte eksempler på udskrifter fra spirituscom-
puteren er kun eksempler, og der er kun 6 af dem. Det kan derfor ikke tillæg-ges
stor betydning, hvad gennemsnitsprisen ifølge disse bilag er. Han ville nok have
valgt at tage nogle andre bilag med som eksempler, men som det er nu, ligger
alt materiale hos anklagemyndigheden. Han har også vanskeligt ved at udtale
sig nærmere om gennemsnitspriser mv., fordi han som tidligere forklaret stod i
køkkenet og læste avis meget af tiden og ikke kom så meget i baren.

Han underskrev selv både selvangivelser og momsangivelser for Restaurant,
men det var hans kone, som udfyldte dem.

Han har på intet tidspunkt sat sig ned og regnet på spildprocenter mv. Den
gennemsnitlige pris på solgte fadøl lå nok på 25 kr., men så er der ikke taget
hensyn til de gratis øl. Han står ved, at priserne i 1999 og 2000 var som han har
anført under kolonnen "ølpriserne tidligere" i bilaget side 21-22 under fa-neblad
11, og at der i perioden er ydet 50% rabat på alle drikkevarer til flere
faggrupper, der har deltaget i spisning i baren. Der var således spisning til det
sidste, men det blev mindre og mindre.

De overtog den tidligere ejers fadølsglas, som viste sig at rumme 56 cl, men det
var de ikke klar over dengang. Personalet havde gennemgående store problemer
med fadølsanlægget og glemte f.eks. at lukke for kulsyren ved skift af fustage,
hvilket bevirkede, at personalet nærmest fik brusebad i øl, jf. fotografierne
under faneblad 11.

Side 34 under faneblad 11 viser, at Restaurant sponsorerede fadøl



/

Side 9/17

til Økonomisk Forenings andespil 2000. Han husker ikke, hvor mange øl, det
drejede sig om, men det var nok ca. 50. Side 35 under samme faneblad viser, at
Restaurant deltog i Carlsbergs lotteri, hvilket indebar, at kunden, når han/hun
købte en øl, fik et skrabelod med mulighed for at vinde en gratis øl, som
Restaurant sponsorerede. Side 38 viser, at han i 2001 afslog at sponsorere
pubcrawl for medicinstuderende, men indtil ca. 2001 sponsore-rede Restaurant
utallige pubcrawls for studerende fra forskellige fa-kulteter.

Forsvareren fremlagde og dokumenterede bilag A-E.

Tiltalte forklarede hertil, at bilag A er en oversigt over medlemmer i
Restaurants fanklub. Når medlemmerne viste deres medlemskort, fik de øl til
halv pris. Bilag B er et eksempel på tilbudspriser for spiritus, og der var
tilsvarende tilbud i 1999 og 2000. Det var primært salg af vodka, det drejede sig
om. Bilag C er kopier af fadølsbilletter, som blev udleveret som lottoge-vinster,
også i 1999 og 2000. Bilag D er et eksempel på et skrabelod fra Carlsbergs
lotteri. Bilag E viser en fadølsbillet til personalet. Billetten gav personalet
mulighed for at købe fadøl til halv pris. Sådanne billetter blev også uddelt til
personalet i 1999/2000. Der var også andre, der fik rabat ved køb i 1999/2000,
f.eks. Konservativ Ungdom i en periode. I 1999/2000 gjaldt det også AGF's
fanklub, men ordningen ophørte, fordi medlemmerne ikke opfør-te sig
ordentligt. De ansatte drak ikke meget i arbejdstiden, men når de gjor-de det,
skete det til lavest mulige priser, dvs. 10 kr. for spiritus og 5 kr. for øl. "

------

9. september 2009:
"...
Vidne 1 mødte som vidne og blev gjort bekendt med vidnepligt og strafansvar.

Vidnet forklarede, at hun har arbejdet på Restaurant i Århus. Hun husker ikke
præcis i hvilken periode, men det kan godt passe, at hun blev an-sat der i
foråret  2000, og at hun var ansat i ca. to et halvt år i alt. Hun blev ansat af
Person, Tiltaltes kone.

Hun arbejdede som bartender. I starten arbejdede hun en dag om ugen, og efter
ca. seks måneder tre dage om ugen, fredag, lørdag og søndag. Hun stod i baren
og tog imod bestillinger. Så vidt hun husker, var fadøllet billigere om
eftermiddagen end om aftenen. Hun er dog i tvivl om, om hun forveksler tin-
gene, for hun har været ansat på tre andre værtshuse.

Den almindelige pris for en stor fadøl var vist nok ca. 40 kr. Dengang hun ar-
bejdede en dag om ugen, arbejdede hun fra kl. 21.00 til kl. 02.30. Da hun  ar-
bejdede i weekenderne, arbejde hun fredag fra kl. 16.00 til kl. 21.00, lørdag



/

Side 10/17

fra kl. 12.00 til kl. 18.00 og søndag fra kl. 16.00 til kl. 21.00. Der var flest
kunder om aftenen.

Vidnet blev foreholdt, at hun ifølge politirapporten, bilag 5, side 2, skulle ha-ve
forklaret, at hun ikke husker, at der blevet givet rabat i baren til andre end
studerende og personale samt at en stor fadøl vist nok kostede 35 kr., men
kunne købes af studerende for 25 eller 30 kr. og personalet for 20 kr.

Vidnet bemærkede hertil, at det godt kan passe, at hun har forklaret sådan. Hun
købte ikke selv drikkevarer, når hun var på arbejde, men sommetider udenfor
arbejdstiden. Som hun husker det, betalte hun 20-25 kr. for en fadøl.

Rabatordningen til studerende og personale udgjorde ikke nogen bemærkel-
sesværdig andel af den samlede omsætning. Hun husker ikke, om medlemmer
af AGF's fanklub fik  rabat.  Hun  husker  svagt,  at  der var en klub for gæ-ster
på Restaurant, men ikke om medlemmerne af denne klub fik ra-bat.

Der var ret meget spild i forbindelse med skift af fustager. Det drejede sig om
op til 3-4 store glas med skum, som måtte kasseres. Det skete ikke hver gang,
men ofte.

Der var målere på spiritusflaskerne. Det var vist nok 2 cl's mål. Når man skif-
tede målerne, foregik det uden problemer og uden spild. Målerne blev gjort rene
i forbindelse med, at flaskerne var tomme.

Hun husker ikke, om der blev givet rabatter ved køb af spiritus. Kundekred-sen
var meget bred. Der kom alle typer gæster og mange forskellige alders-grupper.
Studerende udgjorde ingen stor andel af gæsterne. Når hun bedømte gæster som
studerende, var det fortrinsvis på grundlag af deres alder. Hun har aldrig
kontrolleret, om der rent faktisk kom 2 cl ud af spiritusflaskerne. Det var især
målerne på flasker med klistret spiritus, som skulle skylles igen-nem.

Hun har ikke været med til at indgå aftale om rabatter og ved ikke, hvem der
havde med det at gøre. Hun tror som sagt, at en stor fadøl kostede 40 kr., men er
i tvivl. Hun kan faktisk ikke rigtigt huske det. Hun kan jo, som tidli-gere
forklaret, også have forvekslet tingene.

Vidne 2 mødte som vidne og blev gjort bekendt med vid-nepligt og strafansvar.

Vidnet forklarede, at han arbejdede på Restaurant fra sommeren 1998 indtil
2000. Han arbejdede som bartender. I starten arbejdede han i weekenderne,
nærmere bestemt natten mellem lørdag og søndag, og til sidst
arbejdede  han  hver  onsdag.



/

Side 11/17

Der var en rabatordning for medlemmer af Restaurants fanklub. Ordningen blev
vist nok indført, mens han var ansat. Denne rabatordning ud-gjorde ikke nogen
stor del af omsætningen. Medlemmerne af fanklubben fik rabat på fadøl mod
forevisning af medlemskort. Ordningen startede egentlig med en rabatordning
for medlemmer af AGF's fanklub, men det tiltrak White Pride-tilhængere, og
derfor blev ordningen lavet om til at omfatte medlem-mer af Restaurants
fanklub. Den sidstnævnte fanklub bestod af stamkunder.

En stor fadøl kostede 36 kr. før rabat, og 20 kr. med rabat. Så vidt han hus-ker,
var det kun medlemmer af Restaurants fanklub, der fik rabat, men han er ikke
sikker. Han kan ikke sige, hvor stor en del af omsætningen rabatsalget udgjorde,
men den var ikke særlig stor. Det kan godt passe, at han til politiet har anslået
rabatsalget til 10% og at det var sådan, det var.

Udskænkningen af spiritus foregik via tællere på flaskerne. Tællerne var ind-
stillet til 2 cl. Han har aldrig kontrolleret, om der også kom 2 cl ud. Der vil altid
være en bundslat, som går til spilde, når man udskifter flaskerne. Han husker
ikke, om der var spild i forbindelse med rengøring af tællerne på flas-kerne.

I forbindelse med skift af fustager var der et spild, fordi der kom meget skum.
Der var nok et spild svarende til 2-3 glas skum. Spildet ved fustage-skift blev
skrevet ned, men var bagatelagtigt.

Klientellet bestod fortrinsvis af studerende og fodboldfans. Som han husker det,
var der sommetider priskrig hos de nærliggende værtshuse, men Restaurant
holdt fast i priserne, idet der dog sommetider var Happy Hour med fadøl til en
20-er før kl. 19.00 for at trække kunder ind.

Han er rimelig sikker på, at prisen på en halv liter fadøl uden rabat var 36 kr.
Foreholdt at han ifølge politirapporten, bilag 9, tidligere skulle have forkla-ret,
at prisen for en halv liters fadøl var 25-30 kr., bemærkede vidnet, at det godt
kan være, at han har forklaret sådan, men som han husker det i dag, ko-stede en
halv liter fadøl dog 36 kr. og små fadøl det halve. Han gennemlæste rapporten,
før han underskrev den. Personalet kunne købe billetter til køb af små fadøl til
10 kr., store fadøl til 20 kr. og sodavand til en 5-er. Der var så-kaldte "tynde"
dage, hvor man kunne købe shots og flaskeøl til 10 kr. styk-ket.

Vidne 3 mødte som vidne og blev gjort bekendt med vidnepligt og strafansvar.

Vidnet forklarede, at hun har været ansat på Restaurant, vist nok fra primo 1999
til 2001. Hun var ansat som bartender. Det svingede meget, hvor meget hun
arbejdede, men hun havde maksimum to vagter om ugen og som regel kun en
enkelt vagt, som fortrinsvis var placeret i weekenderne fra



/

Side 12/17

om aftenen til lukketid.

En stor fadøl kostede 36 eller 38 kr. og en lille fadøl det halve. Der var en ra-
batordning på fadøl, idet det som regel var Happy Hour på hverdage i 1-2 ti-mer
i tidsrummet mellem kl. 15.00 - kl. 18.00, hvor man kunne købe fadøl for 20 kr.
for en stor, og 10 kr. for en lille. Der var ikke særlig mange gæster på det
tidspunkt. Ved forevisning af studiekort kunne man købe en stor fadøl for 20 kr.
Hun husker ikke, om sidstnævnte ordning var tidsbegrænset.

Mens hun var ansat, var hun med til, for sjov, at oprette en Restaurant-fanklub
med medlemskort og arrangementer for medlemmerne. Der var maksimalt 20-
25 medlemmer af klubben, da den var på sit højeste. Hun var formand for
klubben i starten. Klubben "løb ud i vasken" efter 1-1½ år. Medlemmer af
Restaurants fanklub kunne købe store fadøl for 20 kr.

Der var altid spild i forbindelse med fustageskift, idet der kom meget skum, lige
før fustagen løb tør, og i starten, når en ny fustage blev sat til. Spildet svarede
typisk til tre store glas skum. De skulle skrive op, hvor meget spild, der var. Det
foregik på den måde, at de skrev op, hvor mange tryk, de havde anvendt til øl,
der blev kasseret.

Alkoholflaskerne var forsynet med propper med tællere. Tællerne gav en do-sis
på 2 cl spiritus. Når man skiftede alkoholflasker, var der kun spild i form af
eventuelle bundslatter, dvs. slatter på under 2 cl. Hun lagde sommetider
propperne i blød i forbindelse med udskiftning af flaskerne. Hun har ikke op-
levet, at der var spiritus i de propper, hun lagde i blød. Hun kan ikke sige no-get
om, hvor stor en andel af omsætningen rabatsalget udgjorde. Der kom mange
fodboldfans - fortrinsvis AGF-tilhængere - men også studerende og mange
andre. Der var tale om et meget blandet klientel. Hun husker ikke, om der var
en særligt rabatordning for fodboldfans.

Foreholdt at hun ifølge politirapporten, bilag 11, side 2, skulle have forklaret, at
der var samme rabat til medlemmer af AGF's fanklub og indehavere af stu-
diekort, som til medlemmerne af Restaurants fanklub, bemærkede vidnet, at så
er det sådan, det var. Hun har haft en depression og har derfor svært ved at
huske.

Der lå mange værtshuse i nærheden, men som hun husker det, var priserne ri-
melig ens. Restaurant havde vistnok Happy Hour på øl på hverda-ge. Herudover
var der hver aften tilbud på en bestemt slags spiritus indenfor et begrænset
tidsrum. Det kunne f.eks. dreje sig som en Hot&Sweet for en 10-er. Når der var
landskampe, blev de vist på storskærm, og så var der man-ge gæster, både
AGF-fans og folk udefra.

Personalet købte billetter til køb af drikkevarer og kunne købe fadøl for 20 kr.
for en stor, og 10 kr. for en lille samt sodavand for 5 kr. for en stor og 3



/

Side 13/17

kr. for en lille. Hun har aldrig kontrolleret, hvorvidt der rent faktisk kom 2 cl ud
af spiritusflaskerne. Salget med rabat udgjorde ikke nogen stor del af om-
sætningen.

Vidne 4 mødte som vidne og blev gjort bekendt med vidnep-ligt og strafansvar.

Vidnet forklarede, at hun har været ansat på Restaurant i nogle år. Hun husker
ikke præcist hvornår, men det kan godt passe, at det var i 1999 og 2000. Hun
arbejdede ikke ret meget, ikke engang én gang om ugen, for hun gik i skole.
Hun arbejdede både på hverdage og i weekenderne.

En stor fadøl kostede 36 kr. Hun husker ikke, om den kostede mindre på be-
stemte tidspunkter. Hun husker heller ikke, om der var rabatordninger for
studerende. Der var en Restaurant-fanklub, men hun husker ikke, om klubbens
medlemmer fik rabat. Hun husker heller ikke, om medlemmer af AGF's fanklub
fik rabat. Personalet kunne købe med rabat. Det har hun nok selv benyttet sig af.
Hun husker ikke, hvilken pris personalet skulle betale. Der gik nogle øl til
spilde, hver gang de skiftede fustager. Hun husker ikke nærmere.

Der var tællere på spiritusflaskerne, som skænkede 2 cl af gangen. Der var nok
et vist spild i forbindelse med at flaskerne blev tomme og der skulle skif-tes
prop, for der kunne sagtens være en slat på under 2 cl tilbage. Hun min-des
ikke, at hun selv har skiftet en prop. Som hun husker det, var det nogle lidt vilde
gæster, der kom på Restaurant, i slutningen af hendes an-sættelse. Hun vil
nærmest betegne dem som udskud. Der var mange slåskam-pe, blandt andet
mellem fodboldbøller. I starten kom der også studerende.

Det er nok rigtig nok, at hun til politirapporten har forklaret, at hun ikke hus-
kede, hvad en fadøl kostede, men hun er efterfølgende kommet i tanke om, at
det vist nok var 36 kr. Hun er dog ikke sikker."

......

24. august 2010:
"...

Vidne 5 mødte som vidne og blev gjort bekendt med vidnep-ligten og
vidneansvaret.

Vidnet forklarede, at han som fadølsmontør monterer og servicerer fadølsan-
læg i restaurationer. Han har kørt som fadølsmontør i ca. 20 år og servicere-de
også fadølsanlægget på Restaurant.

Slangerne i fadølsanlægget blev renset hver 14. dag/3. uge. Slangerne var al-tid
fuld af øl, og rensningen medførte derfor et spild. Der er 0,25 liter øl pr.



/

Side 14/17

10 meter slange pr. hane. Udover slangen fra fustagen til hanen, var der en
slange fra fustagen til køleren. Der var i alt 12 haner. Han vil anslå, at der var et
spild ved hver rensning på 10-12 liter øl for hver 4 haner, dvs. et spild på i alt
30-36 liter. Han vil tro, at han rensede anlægget 15-17 gange på et år.

Foreholdt at han ifølge afhøringsrapport af 22. november 2005, bilag 7-2, til
politiet skulle have forklaret, at anlægget skulle renses 17 gange pr. år, hvil-ket
blev overholdt, og at ølspildet ved rensning af anlægget har været ca. 25 liter pr.
gang, forklarede vidnet, at han vil tro, at spildet har været på 25 - 36 liter pr.
gang, hvilket tal skal ganges med 17, for at finde det årlige spild. Det er ikke
sandsynligt, at anlægget blev renset mere end 17 gange om året, for rensningen
kørte efter en fast pris.

Fustagerne stod i et kælderlokale, og køleanlægget stod lige ved siden af.

Foreholdt at han til politiet skulle have forklaret, at køleanlægget stod i et an-
det rum end fustagerne, forklarede vidnet, at der kun var et trådnet imellem de
to rum, således at varmen trængte ind til fustagerne. Når fustagerne står for
varmt, kommer der mere skum, og øllet bliver sværere at skænke med deraf
følgende ekstra svind. Han påtalte flere gange, at fustagerne stod for varmt, og
at udsugningen ikke var tilstrækkeligt. Han husker ikke, om der var problemer
med haner, der løb mv.

Vidnet blev foreholdt, at han til politiet skulle have forklaret, at der nogle gange
var problemer med anlægget med haner, som løb o.l., hvilket kan have medført
et spild, som var større end normalt, men at spildet næppe har været så højt som
10 %.

Vidnet forklarede hertil, at han sagtens kan have forklaret sådan, men at han
intet husker herom i dag. Han husker heller ikke noget om Restaurants priser på
fadøl.

Vidnet blev foreholdt, at han til politiet skulle have forklaret, at priserne vari-
erede efter tidspunktet på døgnet og rabatter, at der også var rabatter til
stamkunder, og at prisen for en halv liter fadøl for nogle vist lå så lavt som 20-
25 kr., hvilket var meget billigt i forhold til normalprisen i byen på det
tidspunkt.

Vidnet forklarede hertil, at han nu husker, at det var sådan det forholdt sig. Han
husker i dag ikke, om der var rabatter til andre end stamkunder."

......

Af politirapport  af 15. april 2009 fra afhøring af Vidne 6 fremgår blandt andet:

"...bekræftede, at hun i 1999 og 2000 havde arbejde som bartender



/

Side 15/17

Restaurant i Århus.
Hun blev ansat på stedet i sommeren 1999 af indehaveren, Tiltalte. Hun havde fået kontakt til
Tiltalte via en veninde, som havde arbejdet i restauranten. der var tale om deltidsansættelse,
medens vidnet studerede.
...
Som oftest havde hun vagter fredage og lørdage.

Hun husker det, som om prisen var ca. kr. 30,- for en fadøl, men det er længe siden. Der blev
givet forskellige rabatter og der blev holdt Happy Hour. Rabatter blev givet til medlemmer af
Restaurants fanklub og til medlemmer af AGFs fanklub, ligesom nogle gæster købte ølmærker
direkte ved Tiltalte. Hun mener at prisen på en halv liter fadøl var kr. 20,- ved de forskellige
rabatordninger.

Omsætningen med rabat på fadøl var en ret stor del af omsætningen, men hun kan ikke sige hvor
meget af omsætningen der blev udgjort af øl på rabat.

Vidnet husker ikke der skulle være specielt store problemer med spild fra fadølsan-lægget.

Hun har senere arbejdet som bartender ca. et halvt år på Bar i Århus, så hun har mulighed for at
sammenligne med driften der på stedet."

HORESTA (Hotel- Restaurant og Turisterhvervet) har ved erklæring af 4.
oktober 2005 på forespørgsel fra anklagemyndigheden om "...hvad der nor-malt
går tabt ved teknisk betinget spild, svind og lignende ved salg af fadøl fra et
fadølsanlæg af traditionel type med fustager, flaskeøl og spiritus som skænkes
ved brug af aftapningspropper" udtalt:

"... Ved fadølsanlæg af traditionel type med fustage er det tekniske spild/ svind
ca. 5 - 8 %.
....
Det tekniske spild for så vidt angår spiritus, der skænkes ved brug af aftap-
ningspropper er ca. 2-3 %."

Tiltalte har gjort gældende, at omsætningen ikke har været som på-stået af
anklagemyndigheden, idet skattemyndighederne/anklagemyndigheden ved
beregningen har anvendt urigtige forudsætninger med hensyn til både
gennemsnitspriser (inklusive rabatter), svind og - for spiritusdelens vedkom-
mende - størrelsen af de solgte genstande.

Rettens begrundelse og afgørelse

Retten lægger efter bevisførelsen til grund, at tiltaltes regnskabsførelse i den
periode tiltalen angår har været mangelfuld i en sådan grad, at der er grund-lag
for en skønsmæssig ansættelse af tiltaltes skatte- og afgiftstilsvar.

Skattemyndighedernes/anklagemyndighedens skønsmæssige opgørelser af
omsætningen af spiritus og fadøl i Restaurant i 1999 og 2000 er ba-seret på det
registrerede indkøb af varer til virksomheden sammenholdt med virksomhedens
salgsopgørelser og udskrifter fra virksomhedens spirituscom-puter - i det
omfang de forelå i virksomheden - samt oplysninger fra tiltalte. Der er ved
beregningerne indlagt en række forudsætninger med hensyn til



/

Side 16/17

svind, gennemsnitspriser og størrelsen af de solgte genstande.

Efter bevisførelsen finder retten, uanset tiltaltes forklaring, at der ved skatte-
myndighedernes/anklagemyndighedens beregninger af omsætningen i til-
strækkeligt omfang er taget hensyn til den usikkerhed, som knytter sig til
fastsættelsen af svind, gennemsnitspriser efter korrektion for rabatordninger
mv., og størrelsen af de solgte genstande. Særlig for så vidt angår svindet ved
omsætning af fadøl bemærkes herved, at tiltalte under korrespondancen med
skattemyndighederne i 2003 selv har anført, at nedslaget som følge af spild og
gratis omgange mv., som skattemyndighederne i første omgang hav-de skønnet
til 5 %, snarere lå på omkring 10%. Retten lægger derfor skatte-
myndighedernes/anklagemyndighedens opgørelser til grund ved sagens afgø-
relse.

Under hensyn til størrelsen af den udeholdte omsætning og til, at udeholdels-en
vedrører to indkomstår, finder retten, at forholdene må tilregnes tiltalte som
groft uagtsomme. Det findes herved uden betydning, at tiltalte havde overladt
den daglige bogføring og kontrol af dagens omsætningsopgørelser mv. til sin
ægtefælle, og at han ikke selv havde regnskabsmæssige forudsæt-ninger.

Tiltalte findes herefter skyldig i overensstemmelse med tiltalen, idet forhold 1
dog henføres under skattekontrollovens § 13, stk. 2.

Da overtrædelserne er mere end 5 år gamle, skal bøden i overensstemmelse med
sædvanlig praksis som udgangspunkt nedsættes til halvdelen af normal-bøden,
som udgør en gang de unddragne skatte- og afgiftsbeløb. Under hen-syn til at
straffesagen efter de foreliggende oplysninger ikke kan anses afgjort inden for
rimelig tid, uden at det kan bebrejdes tiltalte, findes bøden imidler-tid passende
at kunne fastsættes til 150.000 kr., jf. skattekontrollovens § 13, stk. 2,
arbejdsmarkedsfondslovens § 18, stk. 1, litra a og momslovens § 81, stk. 1, nr.
1.

Forvandlingsstraffen fastsættes som nedenfor bestemt.

Thi kendes for ret:

Tiltalte skal betale en bøde på 150.000 kr.

Forvandlingsstraffen for bøden er fængsel i 40 dage.

Tiltalte skal betale sagens omkostninger.

Dommer



/

Side 17/17



/